CELEX: E2021P0004
Language: mt
Date: 2021-07-09 00:00:00
Title: Azzjoni ppreżentata fid-9 ta’ Lulju 2021 minn SÝN hf. kontra l-Awtorità ta’ Sorveljanza tal-EFTA (Il-Kawża E-4/21) 2021/C 343/10

26.8.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 343/29
            
         
      Azzjoni ppreżentata fid-9 ta’ Lulju 2021 minn SÝN hf. kontra l-Awtorità ta’ Sorveljanza tal-EFTA
      (Il-Kawża E-4/21)
      (2021/C 343/10)
      Azzjoni kontra l-Awtorità ta’ Sorveljanza tal-EFTA kienet ippreżentata quddiem il-Qorti tal-EFTA fid-9 ta’ Lulju 2021 minn SÝN hf., irrappreżentata minn Dóra Sif Tynes, Avukat fil-Liġi, ADVEL, Kalkofnsvegur 2, 101 Reykjavik, l-Iżlanda.
      SÝN hf. titlob lill-Qorti tal-EFTA biex:
      
                  1.
               
               
                  Tannulla d-Deċiżjoni tal-Awtorità ta’ Sorveljanza tal-EFTA, Nru 023/21/COL, tas-26 ta’ Marzu 2021, għajnuna lil Farice ehf. għall-investiment fit-tielet cable taħt il-baħar.
               
            
                  2.
               
               
                  Tordna lill-Awtorità ta’ Sorveljanza tal-EFTA biex tħallas l-ispejjeż legali kollha.
               
            L-isfond legali u fattwali u l-motivi miġjuba bħala sostenn:
      
                  —
               
               
                  Sýn (“l-applikant”) hija kumpanija tal-komunikazzjoni elettronika u tal-media attiva fis-swieq kollha tat-telekomunikazzjonijiet u tax-xandir fl-Iżlanda, bl-indirizz irreġistrat tagħha għan-negozju f’Suðurlandsbraut 8 f’Rejkjavik. Il-kumpanija taf l-għeruq tagħha fl-istabbiliment ta’ Íslandssími hf. u Tal hf. lejn l-aħħar tas-snin 90 wara l-liberalizzazzjoni tal-forniment tas-servizzi tat-telekomunikazzjonijiet fl-Iżlanda. L-applikant jipprovdi servizzi ta’ komunikazzjonijiet elettroniċi komprensivi, inkluż il-forniment ta’ servizzi ta’ ċentru tad-data, bl-isem tal-marka tad-ditta Vodafone soġġett għal ftehim ta’ sħubija ma’ Vodafone Group plc.
               
            
                  —
               
               
                  Farice hf. ġiet stabbilita fl-2002 mill-partijiet Iżlandiżi u tal-Gżejjer Faeroe, bil-għan li tħejji, tibni u tħaddem sistema ta’ cable ta’ komunikazzjoni elettronika taħt il-baħar li tipprovdi konnettività internazzjonali bejn l-Iżlanda, il-Gżejjer Faeroe u r-Renju Unit.
               
            
                  —
               
               
                  Din l-applikazzjoni hija azzjoni għall-annullament tad-Deċiżjoni ta’ Sorveljanza tal-EFTA Nru 023/21/COL (“id-deċiżjoni kkontestata”). Id-deċiżjoni kkontestata ġiet adottata fis-26 ta’ Marzu 2021, wara notifika mill-awtoritajiet Iżlandiżi ppreżentata fit-23 ta’ Marzu 2021.
               
            
                  —
               
               
                  L-applikant jitlob l-annullament tad-deċiżjoni kkontestata fuq il-bażi li l-Awtorità ta’ Sorveljanza tal-EFTA:
                  
                              —
                           
                           
                              Kisret l-obbligu tagħha li tiftaħ proċedura ta’ investigazzjoni formali skont l-Artikolu 1(2) tal-Parti I tal-Protokoll 3 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u ta’ Qorti tal-Ġustizzja (“SCA”) billi kellu jkollha dubji fir-rigward tal-kompatibilità tal-miżura mal-Ftehim dwar iż-ŻEE.
                           
                        
                              —
                           
                           
                              Kisret l-obbligi tagħha skont l-Artikolu 16 SCA li tiddikjara r-raġunijiet b’mod adegwat.